Jesaya 30 | Beibele Inthaneteng | Phetolelo ya Lefase le Lefsa
30 “Go madimabe bana ba dinganga,”+ o re’alo Jehofa, “bao ba ikemišeditšego go phetha morero, eupša e se o tšwago go nna;+ ba lakana ka go tšhollela medimo dibego, eupša e se ka go dumelelana le moya wa ka, gore ba hlatlaganye dibe;+
2 bao ba tšeago leeto la go ya Egipita+ e bile ba sa nkgopela,+ gore ba yo nyaka tšhireletšo sebong sa Farao le go tšhabela moriting wa Egipita!+
3 Sebo sa Farao se tla le hlabiša dihlong,+ la kokobetšwa ka baka la go tšhabela moriting wa Egipita.+
4 Dikgošana di ile Tsoane+ gomme baromiwa ba fihlile Hanese.
5 Bohle ba tla hlabja ke dihlong ka baka la batho bao ba sa holego motho ka selo, bao ba se nago thušo e bile ba se na mohola, eupša e le bao ba hlabišago dihlong le go baka kgobošo.”+
6 Molaetša o matla malebana le diphoofolo tša ka borwa šo:+ Nageng ya tlalelo+ le ya maemo a thata, ya ditau le mapogo tšeo di rorago le ya marabe le noga ya mollo e fofago,+ ba belešitše matlotlo a bona magetleng a dipokolo tšeo di ipheditšego gomme dithoto tša bona di rwešitšwe dithoteng tša dikamela.+ Di ka se ba hole ka selo.
7 Baegipita ke ba lefeela gomme ba ka se hole ka selo.+ Ka gona ke ba biditše gore ke: “Rahaba+—ba ithatela go dula feela.”
8 “Ngwala molaetša letlapeng o na le bona, o o ngwale le ka pukung,+ e le gore o tle o dirišwe le nakong e tlago, gore e be bohlatse bja go ya go ile.+
9 Ka gobane ke marabele,+ bana bao ba se nago therešo+ le bao ba sa ratego go kwa molao wa Jehofa;+
10 bao ba rego go bao ba bonago: ‘Le se ke la bona.’ Ba re go bao ba bonago dipono: ‘Le se ke la porofeta seo e lego therešo ka rena.+ Re botšeng dilo tše dibotse; dipono tša lena a e be tša bofora.+
11 Arogang tseleng; fapogang tseleng.+ Kgaotšang go re botša ka Mokgethwa wa Isiraele.’”+
12 Ka gona se ke seo Mokgethwa wa Isiraele a se boletšego a re: “Ka ge le gana lentšu la ka,+ e bile le botile boradia le dilo tša boradia gomme le ithekgile ka tšona,+
13 molato wo go lena o tla etša karolo e kgeregago lebotong le le phagamego kudu, le le kokomogilego leo le lego kgauswi le go wa,+ leo le ka wago ka ponyo ya leihlo.+
14 Motho o tla le phušola go etša ge go pšhatlaganywa sebjana se segolo sa babopi bao ba bopago ka letsopa,+ ge se pšhatlaganywa se sa babalelwe, e le gore gare ga ditsekana tša sona go se hwetšwe le ka lengeta leo go ka gokolwago mollo ka lona sebešong goba go okola meetse mohlakeng.”+
15 Gobane se ke seo Mmuši Morena Jehofa, Mokgethwa wa Isiraele,+ a se boletšego a re: “Le tla phološwa ge le ka boa gomme la kgosela. Le tla ba le matla ge le dula le sa tshwenyege gomme le botega.”+ Eupša ga le nyake.+
16 Le re: “Aowa, re tla tšhaba ka dipere!”+ Ke ka baka leo le tlago go tšhaba. “Re tla namela dipere tša lebelo!”+ Ke ka baka leo bao ba le rakedišago ba tla kitimago ka lebelo.+
17 Ba sekete (1 000) ba tla thothomela ge o tee a hlaba mokgoši o tšhošago;+ ge ba bahlano ba o hlaba le tla tšhaba go fihlela le šala go swana le kota yeo e lego godimo ga thaba e bile le etša sefoka mmotong.+
18 Ka gona Jehofa o tla dula a le letile gore a le gaugele,+ gomme o tla ema gore a le bontšhe kgaugelo.+ Jehofa ke Modimo wa kahlolo.+ Go thaba+ bao ba dulago ba mo letetše.+
19 Ge batho ba lego Tsione+ ba tla be ba dula Jerusalema,+ le ka se lle le gatee.+ Ruri o tla le gaugela ge a ekwa le goeletša; ge a ekwa le lla o tla le araba.+
20 Jehofa o tla le nea tlalelo ya etša senkgwa, a le nea kgatelelo ya etša meetse;+ Mohlahli wa lena yo Mogolo yena a ka se sa ikutela lena gomme mahlo a lena a tla bona Mohlahli wa lena yo Mogolo.+
21 Ditsebe tša lena di tla kwa lentšu ka morago ga lena le re: “Tsela še.+ Sepelang ka yona,” e le gore le se ke la fapogela ka go le letona goba le letshadi.+
22 Le swanetše go šilafatša momanego wa diswantšho tša lena tše di betlilwego tša silifera+ le momanego wa modimo wa lena wa seswantšho+ wa gauta.+ Le tla di gašanya.+ Go swana le mosadi yo a bonago kgwedi, le tla re go tšona: “Le ditšhila feela!”+
23 Peu ya lena yeo le e bjetšego mmung+ o tla e nešetša pula gomme mmu wa tšweletša senkgwa se se humilego ka phepo le sa makhura.+ Mohlang woo diruiwa tša lena di tla fula mafulong a ikadilego.+
24 Dikgomo le dipokolo tše di ipheditšego tšeo di lemago nageng di tla ja furu yeo e tswakilwego le sebjalo sa sorele, yeo e ološitšwego ka garafo+ le foroko.
25 Go tla ba le melapo+ le maope a meetse dithabeng tšohle tše ditelele le mebotong yohle e phagamego letšatšing la polao e kgolo, ge ditora di ewa.+
26 Seetša sa kgwedi e tletšego se tla ba bjalo ka seetša sa letšatši le phadimago; seetša sa letšatši le phadimago se tla phadima gašupa go feta mehleng,+ go swana le seetša sa matšatši a šupago, letšatšing leo Jehofa a tlemago batho ba gagwe mo ba robegilego+ gomme a alafa+ dintho tše šoro tšeo di bakilwego ke ge a ba otla.
27 Bonang! Leina la Jehofa le tla le etšwa kgole, le tuka bogale+ bja gagwe e bile le tla ka maru a magolo. Ge e le melomo ya gagwe, e tletše tsholo gomme leleme la gagwe le etša mollo o tšhumago.+
28 Moya wa gagwe o swana le lefula leo le fihlago ka melala,+ e le gore a hwidinye ditšhaba go di hlokola+ gore di hloke mohola; mehlagareng ya merafo go tla ba le ditomo+ tšeo di arošago.+
29 Le tla opela dikopelo+ tše etšago tšeo le bego le tla di opela bošegong bja ge go binwa monyanya+ o mokgethwa gomme lethabo la dipelo tša lena le tla etša la yo a tšamago a letša naka+ ge a tsena thabeng ya Jehofa,+ Leswika la Isiraele.+
30 Jehofa o tla kwagatša bogolo bja lentšu la gagwe+ gomme o tla dira gore go theoga ga letsogo la gagwe go bonwe,+ ka bogale bjo bo tukago,+ ka kgabo ya mollo o tšhumago,+ ka lefula,+ ledimo le sefako.+
31 Asiria e tlo welwa ke letšhogo ka baka la lentšu la Jehofa;+ o tla e otla ka molamo.+
32 Nako le nako ge Jehofa a hwidinya molamo wa gagwe wa go otla Asiria go tla lla meropa le diharepa;+ o tla hlabana le bona ka go kgatikanya dibetša.+
33 Thofethe*+ ya gagwe e rulagantšwe go tloga mehleng ya kgale; e lokišeditšwe le kgoši.+ O hlophile mokgobo wa yona o mogolo. Mollo o fiša o šoro gomme dikgong ke tše dintši. Mohemo wa Jehofa o tšhuma Thofethe go etša lefula la sebabole.+
^ “Thofethe” mo e dirišwa ka tsela ya seswantšhetšo e le lefelo leo le tukago mollo leo le emelago phedišo. Bona gape le 2Dik 23:10.